CELEX: 52015PC0231
Language: et
Date: 2015-05-29
Title: Ettepanek: NÕUKOGU RAKENDUSOTSUS, millega muudetakse otsust 2009/790/EÜ, et pikendada Poolale antud luba kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,29.5.2015
            COM(2015) 231 final
            2015/0118(NLE)
            Ettepanek:
            NÕUKOGU RAKENDUSOTSUS,
            millega muudetakse otsust 2009/790/EÜ, et pikendada Poolale antud luba kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Komisjonis 23. detsembril 2014 registreeritud kirjaga taotles Poola luba jätkata maksuvabastuse kohaldamist maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 30 000 eurot. Käibemaksudirektiivi artikli 395 lõike 2 kohaselt teatas komisjon 6. veebruari 2015. aasta kirjaga Poola taotlusest teistele liikmesriikidele. Komisjon teatas 9. veebruari 2015. aasta kirjaga Poolale, et tal on taotluse hindamiseks kogu vajalik teave.
            
            
               Üldine taust
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate puhul erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisendilt maha arvata.
            
            
               Vastavalt käibemaksudirektiivi artikli 287 punktile 14 võib Poola kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 10 000 eurot.
            
            
               2009. aastal taotles Poola erandit, et lihtsustada väikeste kauplejate käibemaksukohustusi ja maksude kogumist riigi maksuhalduri jaoks. Nõukogu andis oma 20. oktoobri 2009. aasta otsusega 2009/790/EÜ
                  2
                Poolale loa vabastada 31. detsembrini 2012 käibemaksust maksukohustuslased, kelle aastakäive riigi valuutas ei ületa 30 000 eurot. Nõukogu otsusega 2012/769/EL
                  3
                pikendati erandkorda 31. detsembrini 2015. Kõnealune meede on maksukohustuslaste jaoks vabatahtlik. Poola taotleb kõnealuse meetme pikendamist.
            
            
               Poola esitatud teabest ilmneb, et meetme kohaldamise tulemusena sai käibemaksuvabastusest kasu 103 617 maksukohustuslast, kelle käive jäi 10 000 ja 30 000 euro vahele, ning hinnanguliselt vähendas see riigieelarvesse laekuva käibemaksutulu kogusummat 2013. aastal umbes 0,32 %.
            
            
               Seepärast tehakse ettepanek pikendada erandi kestust järgmise perioodi võrra, s.o vähemalt kuni 31. detsembrini 2018 või sellise direktiivi jõustumiseni, milles käsitletakse aastakäibe ülempiiri, millest allapoole jääva maksukohustuslase suhtes võidakse kohaldada käibemaksuvabastust.
            
            
               Ettepaneku valdkonnas kehtivad õigusnormid
            
            
               Sarnaseid erandeid on eelnevalt tehtud ka teistele liikmesriikidele.
            
            
               Kooskõla Euroopa Liidu muude tegevuspõhimõtete ja eesmärkidega
            
            
               Meede on kooskõlas Euroopa Liidu väikeettevõtjatega seotud eesmärkidega, mis on esitatud komisjoni teatises „Kõigepealt mõtle väikestele” – Euroopa algatus „Small Business Act” (KOM(2008) 394, 25. juuni 2008).
            
            
               2.HUVITATUD ISIKUTEGA KONSULTEERIMISE JA MÕJU HINDAMISE TULEMUSED
            
            
               Konsulteerimine huvitatud isikutega
            
            
               Ei kohaldata.
            
            
               Eksperdiarvamuste kogumine ja kasutamine
            
         
         
            
               Välisekspertide arvamusi ei olnud vaja kasutada.
            
            
               Mõju hindamine
            
            
               Ettepanek võtta vastu nõukogu rakendusotsus on tehtud selleks, et Poola saaks veel kolme aasta jooksul kohaldada lihtsustamismeedet, millega vabastatakse mitmest käibemaksukohustusest ettevõtjad, kelle tegevuse aastakäibe ekvivalent riigi valuutas ei ületa 30 000 eurot, ning mis seega võib aidata vähendada rohkem kui 100 000 maksukohustuslase halduskoormust, vähendades eeldatavalt laekuvat käibemaksutulu kogusummat vaid 0,32 %.
            
            
               3.ETTEPANEKU ÕIGUSLIK KÜLG
            
            
               Kavandatud meetmete kokkuvõte
            
            
               Lubada Poolal jätkata käibemaksudirektiivi erandi kohaldamist seoses lihtsustamismeetme kohaldamisega maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 30 000 eurot.
            
            
               Õiguslik alus
            
            
               Käibemaksudirektiivi artikkel 395.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
            
               Proportsionaalsuse põhimõte
            
            
               Ettepanek on proportsionaalsuse põhimõttega kooskõlas järgmistel põhjustel.
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               Erandi piiratud kohaldamisala arvestades on erimeede taotletava eesmärgiga proportsionaalne.
            
            
               Vahendi valik
            
            
               Kavandatud vahend(id): nõukogu rakendusotsus.
            
            
               Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu rakendusotsus sobivaim vahend, sest selle saab adresseerida üksikutele liikmesriikidele.
            
            
               4.MÕJU EELARVELE 
            
            
               Ettepanekul puudub mõju ELi eelarvele, sest Poola arvutab välja nõukogu määruse (EMÜ, EURATOM) nr 1553/89 artikli 6 kohase hüvitise.
            
            
               5.TÄIENDAV TEAVE 
            
         
         
            
               Ettepanek sisaldab aegumisklauslit.
            
            
               2015/0118 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse otsust 2009/790/EÜ, et pikendada Poolale antud luba kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  4
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Vastavalt direktiivi 2006/112/EÜ artikli 287 punktile 14 võib Poola kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 10 000 eurot.
            
            
               (2)Vastavalt nõukogu otsusele 2009/790/EÜ
                  5
                oli Poolal kuni 31. detsembrini 2012 lubatud kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületanud 30 000 eurot. 
            
            
               (3)Nõukogu rakendusotsusega 2012/769/EL
                  6
                pikendati nõukogu otsusega 2009/790/EÜ antud ja erandit lubanud meedet kuni 31. detsembrini 2015. 
            
            
               (4)Komisjonis 23. detsembril 2014 registreeritud kirjaga taotles Poola luba pikendada veelkord meedet, millega tehakse erand direktiivi 2006/112/EÜ artikli 287 punktist 14, et ta saaks jätkata käibemaksuvabastuse kohaldamist maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 30 000 eurot. Kõnealuse meetme abil oleksid teatavad maksukohustuslased jätkuvalt vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
            
            
               (5)Komisjon teatas Poola taotlusest teistele liikmesriikidele 6. veebruari 2015. aasta kirjaga. Komisjon teatas 9. veebruari 2015. aasta kirjaga Poolale, et tal on taotluse hindamiseks kogu vajalik teave.
            
            
               (6)Poola esitatud teabest ilmneb, et meetme kohaldamise tulemusena sai käibemaksuvabastusest kasu 103 617 maksukohustuslast ning hinnanguliselt vähendas see riigieelarvesse laekuva käibemaksutulu kogusummat 2013. aastal umbes 0,32 %.
            
            
               (7)Kuna ülempiir on kõige väiksemate ettevõtjate käibemaksukohustusi oluliselt vähendanud, kuid võimaldanud viimastel samal ajal kooskõlas direktiivi 2006/112/EÜ artikliga 290 vabalt valida tavapärase käibemaksusüsteemi, tuleks Poolal lubada kohaldada meedet veel ühe piiratud ajavahemiku jooksul. Erandi kohaldamine ei mõjuta käibemaksust tulenevaid liidu omavahendeid.
            
            
               (8)Seetõttu tuleks otsust 2009/790/EÜ (muudetud otsusega 2012/769/EL) vastavalt muuta,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
         
         
            
               Otsuse 2009/790/EÜ artiklit 2, mida on muudetud otsuse 2012/769/EL artikliga 1, muudetakse järgmiselt:
            
            
               „Artikkel 2
            
            
               Käesolev otsus jõustub selle teatavakstegemise päeval.
            
            
               Käesolevat otsust kohaldatakse alates 1. jaanuarist 2016 kuni 31. detsembrini 2018.”
            
            
               Artikkel 2
            
            
               Käesolev otsus on adresseeritud Poola Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 347, 11.12.2006, lk 1.
               
               
                  
                     (2)
                  ELT L 283, 30.10.2009, lk 53–54.
               
               
                  
                     (3)
                  ELT L 338, 12.12.2012, lk 27–28.
               
               
                  
                     (4)
                  ELT L 347, 11.12.2006, lk 1.
               
               
                  
                     (5)
                  Nõukogu otsus 2009/790/EÜ, 20. oktoober 2009, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 283, 30.10.2009, lk 53).
               
               
                  
                     (6)
                  Nõukogu rakendusotsus 2012/769/EÜ, 4. detsember 2012 (ELT L 338, 12.12.2012, lk 27).